Bya MUSASI WAFFE
MINISITA avunaanyizibwa ku kibuga ekikulu Kampala, Frank Tumwebaze akubye ebituli mu nsala y’Omulamuzi Yasin Nyanzi ey’okuyimiriza okugoba Loodi Meeya Erias Lukwago n’agamba nti abuusabuusa nti ensala eno essika mu nkola, kubanga omulamuzi agenze okugiwa ng’okuggya obwesige mu Lukwago kwakolebwa dda.
Ng’ayanukula ku nsala y’Omulamuzi Nyanzi mu kusaba kwa Lukwago kwe yatwala mu kkooti enkulu ng’ayagala eyimirize eky’okumuggyamu obwesige, Tumwebaze yategeezezza eggulo nti ekiragiro ekigambibwa okuweebwa balooya ba Lukwago ku Mmande kyatuuka ku Ssaabawolereza wa gavumenti ku ssaawa 4:00 ez’okumakya nga Lukwago baamaze dda okumuggyamu obwesige.
Yagasseeko nti n’ekiragiro ekiyisiddwa ku makya g’Olwokuna (eggulo) nakyo kiyimiriza ekintu ekyamala edda okukolebwa.
Tumwebaze yeebuuzizza nti, “Kisoboka kitya okuyisa ekiragiro ekiyimiriza ekikolwa ekyamaze edda okukolebwa?” Yagambye nti awandiikidde Ssaabawolereza wa Gavumenti alung’amye ku nsonga eno.
lug_Latn lug_Latn lug_Latn lug_Latn lug_Latn